A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK A pénzügyi keret 2013. évre vonatkozó technikai kiigazítása a GNI alakulásának megfelelően (a költségvetési fegyelemről és a hatékony és eredményes pénzgazdálkodásról szóló, 2006. május 17-i intézményközi megállapodás 16. pontja) /* COM/2012/0184 final */





A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK A pénzügyi keret 2013. évre vonatkozó technikai kiigazítása a GNI alakulásának megfelelően (a költségvetési fegyelemről és a hatékony és eredményes pénzgazdálkodásról szóló, 2006. május 17-i intézményközi megállapodás 16. pontja) 1. BEVEZETÉS A költségvetési fegyelemről és a hatékony és eredményes pénzgazdálkodásról szóló, 2006. május 17-i intézményközi megállapodás (HL C 139., 2006.6.14., 1. o.) 2004-es árakon tartalmazza a 27 tagú Európai Unió 2007–2013 közötti időszakra vonatkozó pénzügyi keretének táblázatát (1. táblázat). Az intézményközi megállapodás 16. pontja alapján a Bizottság minden évben, az n+1. évre vonatkozó költségvetési eljárást megelőzően az uniós bruttó nemzeti jövedelem (GNI) és az árak alakulásának megfelelően technikai kiigazítást hajt végre a pénzügyi kereten, és az eredményeket közli a költségvetési hatóság két ágával. Az árakat illetően a folyó árakon számított kiadási felső korlátokat az intézményközi megállapodás 16. pontjában megadott, 2 %-ban rögzített deflátorral számítják ki. A GNI változásait illetően e közlemény a rendelkezésre álló legfrissebb gazdasági előrejelzéseken alapul. E közlemény célja, hogy bemutassa a költségvetési hatóságnak a 2013. évre vonatkozó, az intézményközi megállapodás 16. pontja szerinti technikai kiigazítás eredményét (az EU-27 tekintetében). 2. A PÉNZÜGYI KERET TÁBLÁZATÁNAK KIIGAZÍTÁSI FELTÉTELEI (1–2. TÁBLÁZAT) Az 1. táblázat 2004-es árakon tartalmazza az EU-27 pénzügyi keretének táblázatát, melyet az ITER-projekt pótlólagos finanszírozásának érdekében történő módosításáról szóló, 2011. december 13-i európai parlamenti és tanácsi határozat[1] módosított. A 2. táblázat az EU-27 kiigazított pénzügyi keretét mutatja a 2013. évre (vagyis folyó árakon, az ITER projekt pótlólagos finanszírozását szolgáló kiigazításhoz képest változatlanul, kivéve a GNI százalékában kifejezett pénzügyi keretet, amelyet a rendelkezésre álló legfrissebb gazdasági előrejelzések alapján aktualizáltak). 2.1. A GNI teljes összege A rendelkezésre álló legfrissebb előrejelzésekkel összhangban a GNI-t 2013-ra az EU-27 tekintetében folyó árakon 13 299 204 millió EUR-ban állapították meg (a 16. pont utolsó bekezdése szerint az érintett évre vagy a korábbi évekre vonatkozóan nem lehet további technikai kiigazításokat tenni; csak tájékoztatásul: az aktualizált GNI-t 2012-re 12 893 056 millió EUR-ban, 2011-re 12 617 848 millió EUR-ban, 2010-re 12 257 075 millió EUR-ban, 2009-re 11 643 643 millió EUR-ban, 2008-ra 12 316 757 millió EUR-ban, 2007-re pedig 12 262 940 millió EUR-ban állapították meg). 2010 óta a GNI – a pénzügyi közvetítési szolgáltatások közvetett módon mért díjának (FISIM) a saját forrásokra történő, 2010. január 1-jétől kezdődő alkalmazására vonatkozó, 2010. március 16-i 2010/196/EU, Euratom tanácsi határozattal[2] összhangban – már tartalmazza a FISIM-et is. 2.2. A pénzügyi keret 2013. évre vonatkozó technikai kiigazításának fő eredményei (EU-27) A 2013. évi kötelezettségvállalási előirányzatok összesített felső korlátja (152 502 millió EUR) a GNI 1,15 %-ának felel meg. A kifizetési előirányzatok vonatkozó felső korlátja (143 911 millió EUR) a GNI 1,08 %-át teszi ki. A legfrissebb gazdasági előrejelzések alapján a saját források 1,23 %-os felső korlátjához képest 19 669 millió EUR mozgástér marad (az EU-27 GNI-jének 0,15 %-a). A saját források és a kötelezettségvállalási előirányzatok felső korlátait a FISIM saját forrásokra történő alkalmazására vonatkozó 2010/196/EU, Euratom tanácsi határozat hatálybalépését követően módosították[3]. 3. A TECHNIKAI KIIGAZÍTÁSHOZ KAPCSOLÓDÓ EGYÉB ELEMEK 3.1. 5. fejezet (Igazgatás) Az 5. fejezet esetében a pénzügyi keret egy lábjegyzete megállapítja, hogy az e fejezet felső korlátján belül figyelembe vett nyugdíjakra vonatkozó számadatokat a nyugdíjrendszerhez való munkavállalói hozzájárulások nélkül kell kiszámítani – ez a 2007–2013 közötti időszakra 2004-es árakon legfeljebb 500 millió EUR. Így a fejezet felső korlátjának megállapítása során a nyugdíjakhoz kapcsolódó kiadásokból levonásra kerülő összegekre kettős korlátozás vonatkozik: – Ez az összeg egyik évben sem haladhatja meg a költségvetési bevételként ténylegesen feltüntetett hozzájárulásokat. – A levonások halmozott összege a 2007–2013 közötti időszak vonatkozásában 2004-es árakon számolva nem haladhatja meg az 500 millió EUR-t, amely átlagosan 71,4 millió EUR-nak felel meg. Az igazgatási kiadások ismétlődő természete miatt éves szinten átlagos korlátot kell meghatározni, hogy a rendelkezésre álló mozgástérrel ne az időszak elején éljenek, amelynek következményeként az a későbbiekben már nem állna teljes mértékben rendelkezésre. A levonásra kerülő összeg 2013-ra folyó árakon számolva 86,0 millió EUR-t tesz ki. 3.2. A 2007–2013 közötti időszakra vonatkozó pénzügyi kereten kívüli kiadási tételek A 2007–2013 közötti időszakra vonatkozó pénzügyi keretben megállapított felső kiadási korlátokon kívül számos eszköz áll rendelkezésre. Ezen eszközök célja, hogy biztosítsák a rendkívüli és előre nem látható eseményekre való gyors reagálást, és – bizonyos korlátokon belül – némi rugalmasságot biztosítsanak az elfogadott kiadási korlátokon túl: · A sürgősségisegély-tartalék, amelyből 2004-es árakon évente maximum 221 millió EUR-nyi összeget, vagy folyó árakon 2013-ban 264,1 millió EUR-t lehet mozgósítani (a teljes időszakra folyó árakon 1 744 millió EUR-t). · Az Európai Unió Szolidaritási Alapja, amelynek éves maximális összege folyó árakon 1 milliárd EUR. · A rugalmassági eszköz, folyó árakon évi 200 millió EUR-s maximális összeggel, valamint a 2011–2012. év fel nem használt összegeivel, amelyek átvihetők 2013-ra. Ezenfelül folyó árakon maximum évi 500 millió EUR erejéig lehetőség lesz az Európai Globalizációs Alkalmazkodási Alap (EGAA) mozgósítására, amely az előző év kötelezettségvállalási előirányzatainak összesített felső korlátja alatt fennmaradó bármely mozgástérből és/vagy az előző két év törölt kötelezettségvállalásaiból (az 1b. alfejezethez kapcsolódóakat kivéve) igénybe vehető. 4. A költségvetésben nem szereplő műveletek és a saját források Az intézményközi megállapodás 11. pontjának negyedik albekezdése megállapítja, hogy az általános költségvetésben nem szereplő műveletekkel kapcsolatos információkat, valamint a saját források különböző kategóriáinak várható alakulását indikatív módon, külön táblázatokban kell bemutatni, és évente, a pénzügyi keret technikai kiigazításakor aktualizálni kell. Ezeket az információkat a rendelkezésre álló legfrissebb becsléseknek megfelelően a 3.1. és 3.2. táblázat mutatja be. Az információk az Európai Fejlesztési Alapra (EFA) és a saját források szerkezetére vonatkoznak. MELLÉKLET 1. TÁBLÁZAT: A 2007–2013 KÖZÖTTI IDŐSZAKRA VONATKOZÓ PÉNZÜGYI KERET 2. TÁBLÁZAT: A 2013-RA KIIGAZÍTOTT PÉNZÜGYI KERET (EU-27) 3. TÁBLÁZAT: AZ ÁLTALÁNOS KÖLTSÉGVETÉSBEN NEM SZEREPLŐ KIADÁSOK INDIKATÍV PROGRAMJA ÉS A KÜLÖNBÖZŐ SAJÁT FORRÁSOK VÁRHATÓ ALAKULÁSA [1] Az Európai Parlament és a Tanács határozata (2011. december 13.) a költségvetési fegyelemről és a pénzgazdálkodás hatékonyságáról és eredményességéről szóló 2006. május 17-i intézményközi megállapodásnak a többéves pénzügyi keret tekintetében az ITER-projekt pótlólagos finanszírozásának érdekében történő módosításáról (HL L 4., 2012.1.7., 12. o.). [2] A Tanács 2010/196/EU, Euratom határozata (2010. március 16.) a pénzügyi közvetítési szolgáltatások közvetett módon mért díjának (FISIM) az Európai Unió költségvetése és saját forrásai céljaira felhasznált bruttó nemzeti jövedelem (GNI) megállapításához történő felosztásáról, HL L 87., 2010.4.7., 31. o. [3] A Bizottság közleménye az Európai Parlamentnek és a Tanácsnak a FISIM saját forrásokra történő alkalmazására vonatkozó határozat értelmében a saját források és a kötelezettségvállalási előirányzatok felső korlátjának módosításáról, COM(2010) 162.